b'\n_START_ARTICLE_\nNew Haven\n_START_SECTION_\nMaantiede\n_START_PARAGRAPH_\nNew Haven sijaitsee Connecticutin osavaltion etel\xc3\xa4osassa New Havenin lahdella Long Island Sound -estuaarin rannikolla. Kaupungin kautta mereen laskee kolme jokea, Quinnipiac, Mill ja West. Long Island Sound vaikuttaa paikalliseen s\xc3\xa4\xc3\xa4h\xc3\xa4n. Talvet alueella ovat tyypillisesti lauhkeita ja lumensadanta sis\xc3\xa4maata v\xc3\xa4h\xc3\xa4isemp\xc3\xa4\xc3\xa4. Kes\xc3\xa4t ovat kuumia ja kosteita.\n_START_SECTION_\nHistoria\n_START_PARAGRAPH_\nNew Havenin siirtokunnan perustivat John Davenportin johtamat puritaanisiirtolaiset Englannista vuonna 1638. Paikan nimi oli alun perin Quinnipiac paikallisen intiaaniheimon mukaan. Nykyisen nimens\xc3\xa4 New Haven sai vuonna 1640. Siirtokunnan kasvaessa sen asukkaat perustivat uusia asutuksia ymp\xc3\xa4r\xc3\xb6iv\xc3\xa4lle seudulle. New Haven oli oma itsen\xc3\xa4inen siirtokuntansa vuoteen 1664 saakka, jolloin se liitettiin Connecticutin siirtokuntaan kostona suojapaikan antamisesta kuningas Kaarle I:n kuolemaan tuominneille tuomareille. Vuosien 1701 ja 1873 v\xc3\xa4lill\xc3\xa4 New Haven oli kuitenkin siirtokunnan toinen p\xc3\xa4\xc3\xa4kaupunki, kunnes Hartfordista tuli lopulta ainut p\xc3\xa4\xc3\xa4kaupunki. New Haven kukoisti kaupalla L\xc3\xa4nsi-Intian kanssa ja Yalen yliopisto siirtyi kaupunkiin vuonna 1716. Brittijoukot polttivat New Havenin Yhdysvaltain vapaussodan aikana ja vuonna 1784 se sai kaupungin oikeudet. New Haven alkoi my\xc3\xb6s teollistua. Eli Whitney keksi cotton gin -koneen ja Charles Goodyear vulkanoidun kumin. Paikallisilla tehtailla valmistettiin Winchester-kiv\xc3\xa4\xc3\xa4rej\xc3\xa4, pianoja, kelloja ja polkupy\xc3\xb6ri\xc3\xa4. Teollistumista vauhditti vuonna 1839 kaupunkiin vedetty rautatie. Ennen Yhdysvaltain sis\xc3\xa4llissotaa New Haven oli t\xc3\xa4rke\xc3\xa4 orjuuden vastustajien keskus._NEWLINE_New Havenin keskustaa alettiin uudistaa 1950-luvun lopulla ja New Haven oli yksi ensimm\xc3\xa4isist\xc3\xa4 vastaavanlaisen hankkeen aloittaneista kaupungeista Yhdysvalloissa. Kaupungin v\xc3\xa4hemmist\xc3\xb6ihin kuuluneet asukkaat kokivat kuitenkin j\xc3\xa4\xc3\xa4neens\xc3\xa4 kehityksest\xc3\xa4 paitsi ja vuonna 1967 tilanne johti mellakoihin. Uudistuksia jatkettiin t\xc3\xa4st\xc3\xa4 huolimatta ja esimerkiksi Wooster Squaren entinen slummialue muutettiin kauppa- ja teollisuusalueeksi. Eri kaupunginosien uudistusty\xc3\xb6t ovat jatkuneet 2000-luvulla. Ongelmia ei ole kuitenkaan t\xc3\xa4ysin ratkaistu, vaan keskustaa ovat vaivanneet korkea rikollisuusaste ja huumeiden k\xc3\xa4ytt\xc3\xb6.\n_START_SECTION_\nTalous\n_START_PARAGRAPH_\nNew Havenin historiallisesti t\xc3\xa4rke\xc3\xa4 teollisuus on edelleen merkitt\xc3\xa4v\xc3\xa4 osa kaupungin taloutta. Sen rinnalle on kuitenkin noussut muita talouden osa-alueita, kuten terveydenhuolto, sek\xc3\xa4 liike- ja finanssiala. Suurin osa paikallisista on ty\xc3\xb6llistynyt nykyisin palvelualalle. My\xc3\xb6s Yalen yliopistolla on merkitt\xc3\xa4v\xc3\xa4 osuus kaupungin talouden kannalta. Yliopistolla on kymmeni\xc3\xa4tuhansia opiskelijoita ja tuhansia ty\xc3\xb6ntekij\xc3\xb6it\xc3\xa4._NEWLINE_Kotitalouksien keskim\xc3\xa4\xc3\xa4r\xc3\xa4iset vuosittaiset ansiot New Haveniss\xc3\xa4 aikav\xc3\xa4lill\xc3\xa4 2012\xe2\x80\x932016 olivat 38\xc2\xa0126 USD ja henkil\xc3\xb6\xc3\xa4 kohden 23\xc2\xa0976 USD. 26,1\xc2\xa0% v\xc3\xa4est\xc3\xb6st\xc3\xa4 eli k\xc3\xb6yhyysrajan alapuolella.\n_START_SECTION_\nV\xc3\xa4est\xc3\xb6\n_START_PARAGRAPH_\nNew Havenin asukasluku oli vuoden 2010 v\xc3\xa4est\xc3\xb6nlaskennan mukaan 129\xc2\xa0779 ja vuoden 2017 arvion mukaan 131\xc2\xa0014. Kaupungin asukkaista 42,9\xc2\xa0% oli taustaltaan valkoisia, 34,3\xc2\xa0% afroamerikkalaisia, 28,6\xc2\xa0% latinoja mist\xc3\xa4 tahansa rodusta ja 4,7\xc2\xa0% aasialaisia. 33,7\xc2\xa0% kaupungin asukkaista puhui kotonaan jotakin muuta kielt\xc3\xa4 kuin englantia ja 16,2\xc2\xa0% kaupungin asukkaista oli syntynyt ulkomailla.'